12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัทเคพีเอ็มจี ภูมิไชย สอบบัญชี จำกัด (KPMG Phoomchai Audit
Ltd.)

รายชื่อผู้สอบบัญชี : นายวินิจ ศิลามงคล (Mr. Winid Silamongkol)

 หมายเลขผู้สอบบัญชีเลขที่ 3378 หรือ

นายพิศิษฐ์ ชีวะเรืองโรจน์ (Mr. Pisit Chiwaruangroch)

หมายเลขผู้สอบบัญชีเลขที่ 2803 หรือ

นายสุพจน์ สิงห์เสน่ห์ (Mr. Supot Singhasaneh)

หมายเลขผู้สอบบัญชีเลขที่ 2826 หรือ

นายเจริญ ผู้สัมฤทธิ์เลิศ (Mr. Charoen Phosamritlert)

หมายเลขผู้สอบบัญชีเลขที่ 4068

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ณ วันที่ 31 ธันวาคม 2551, 2550 และ 2549 ผลการดำเนินงาน
และกระแสเงินสด สำหรับปีสิ้นสุดวันเดียวกันของแต่ละปี
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และ บริษัทย่อย 

[]

[]

[]

[]

 งบการเงิน และอัตราส่วนทางการเงิน

ของ

  บริษัทปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงาน

ในปี 2551 เอสซีจีมียอดขายสุทธิ 293,230 ล้านบาท เพิ่มขึ้นร้อยละ 10 จากปีก่อน
และมีกำไรสุทธิ 16,771 ล้านบาท ลดลงร้อยละ 45 จากปีก่อน
ซึ่งเป็นผลมาจากวิกฤตทางการเงินและเศรษฐกิจโลกที่ชะลอตัว
ทำให้ความต้องการของตลาดลดลงอย่างมากและรวดเร็ว ประกอบกับ Margin ที่ลดลง
และขาดทุนจากมูลค่าสินค้าคงเหลือ (Stock loss) ประมาณ 5,000 ล้านบาท
ที่เกิดจากราคาสินค้าและวัตถุดิบลดลงอย่างเฉียบพลัน โดยเฉพาะอย่างยิ่งในธุรกิจเคมีภัณฑ์
(ส่งผลให้ในไตรมาสที่ 4 ปี 2551 เอสซีจีมีผลขาดทุนสุทธิ 3,480 ล้านบาท) ประกอบกับในปี
2550 เอสซีจีมีกำไรสุทธิภาษีจากการขายเงินลงทุนประมาณ 4,500 ล้านบาท ทั้งนี้ ในปี 2551
เอสซีจีมี EBITDA เท่ากับ 38,783 ล้านบาท ลดลงร้อยละ 22 จากปีก่อน

นอกจากนี้ ในปี 2551 เอสซีจีมีส่วนได้เสียในกำไรของบริษัทร่วม (Equity Income) เท่ากับ
4,669 ล้านบาท ลดลงร้อยละ 43 จากปีก่อน โดยมีแหล่งที่มาของรายได้ดังนี้

-   จากบริษัทร่วมในธุรกิจเคมีภัณฑ์ (SCG Chemicals) เท่ากับ 2,963 ล้านบาท ลดลงร้อยละ
    50 จาก ปีก่อน ซึ่งส่วนใหญ่ลดลงตามผลการดำเนินงานที่ลดลงของธุรกิจ PTA และบริษัท
    ปตท. เคมิคอล จำกัด (มหาชน)

-   จากบริษัทร่วมอื่นๆ เท่ากับ 1,706 ล้านบาท ลดลงร้อยละ 25 จากปีก่อน
    เนื่องจากการขายเงินลงทุนบางส่วนในหุ้นทุนของบริษัท เหล็กสยามยามาโตะ จำกัด

ทั้งนี้ เอสซีจีมีรายได้เงินปันผลรับทั้งหมดในปี 2551 เท่ากับ 6,020 ล้านบาท ลดลงร้อยละ 35
จากปีก่อน โดยมีเงินปันผลรับจากบริษัทร่วม (เอสซีจีถือหุ้นร้อยละ 20 - 50) เท่ากับ 4,577
ล้านบาท และจากบริษัทอื่น (เอสซีจีถือหุ้น ต่ำกว่าร้อยละ 20) เท่ากับ 1,443 ล้านบาท

จากภาวะเศรษฐกิจโลก รวมทั้งเศรษฐกิจในประเทศที่ยังคงมีแนวโน้มชะลอตัวลงอย่างต่อเนื่อง
เอสซีจีจึงได้ปรับกลยุทธ์การดำเนินงาน
โดยมุ่งเน้นการรักษาเสถียรภาพทางการเงินและความมั่นคงขององค์กร
ตลอดจนเพิ่มประสิทธิภาพในการแข่งขัน โดยมีแนวทางดังนี้

(1) บริหารสภาพคล่องและเงินทุนหมุนเวียนเพื่อให้เกิดความมั่นคงทางการเงิน

(2) พัฒนาสินค้าและบริการที่มีมูลค่าเพิ่มอย่างต่อเนื่อง

(3) ควบคุมการผลิตให้มีประสิทธิภาพและลดต้นทุนด้านต่างๆ

(4) เสริมสร้างความแข็งแกร่งและขยายฐานตลาดต่างประเทศ

จากการดำเนินงานตามแนวทางดังกล่าว ทำให้มั่นใจได้ว่าเอสซีจีจะสามารถฝ่าฟันวิกฤตเศรษฐกิจ
และจะเจริญเติบโตอย่างยั่งยืนต่อไปในอนาคต

ผลการดำเนินงานของกลุ่มธุรกิจ

ธุรกิจเคมีภัณฑ์ (SCG Chemicals)

ในปี 2551 ธุรกิจเคมีภัณฑ์ (SCG Chemicals) มียอดขายสุทธิเท่ากับ 136,527 ล้านบาท
เพิ่มขึ้นร้อยละ 5 จาก ปีก่อน ซึ่งเป็นผลจากราคาขายผลิตภัณฑ์ที่เพิ่มสูงขึ้น ในขณะที่ทั้งปี ธุรกิจ มี
EBITDA เท่ากับ 12,598 ล้านบาท ลดลงร้อยละ 44 จากปีก่อน
ทั้งนี้เนื่องจากเงินปันผลรับจากบริษัทร่วมที่ลดลง โดยธุรกิจมีกำไรสุทธิ ในปีนี้ เท่ากับ 6,136
ล้านบาท ลดลงร้อยละ 64 เมื่อเทียบกับปีก่อน เนื่องจาก Margin ที่ลดลง
รวมทั้งได้รับผลกระทบจากขาดทุนจากมูลค่าสินค้าคงเหลือในไตรมาสที่ 4 ปี 2551
และส่วนได้เสียในกำไรของบริษัทร่วมลดลง ประกอบกับในปี 2550 ที่ผ่านมา
ธุรกิจมีกำไรสุทธิภาษีจากการขายเงินลงทุนในบริษัท อะโรเมติกส์ (ประเทศไทย) จำกัด (มหาชน)
(ATC) จำนวน 3,150 ล้านบาท

สำหรับปี 2551 ราคาแนฟทาเพิ่มขึ้นจากปีก่อน 134 ดอลลาร์สหรัฐต่อตัน เฉลี่ยอยู่ที่ระดับ 827
ดอลลาร์สหรัฐต่อตัน ในขณะที่ราคาเม็ดพลาดติก HDPE เพิ่มขึ้น 124 ดอลลาร์สหรัฐต่อตัน
เมื่อเทียบกับปีก่อน ส่งผลให้ส่วนต่างราคาระหว่างเม็ดพลาสติกกับวัตถุดิบหลักใกล้เคียงกับปีก่อน

ธุรกิจกระดาษ (SCG Paper)

ในปี 2551 ธุรกิจกระดาษ (SCG Paper) มียอดขายสุทธิเท่ากับ 47,110 ล้านบาท เพิ่มขึ้นร้อยละ
7 จากปีก่อน จากราคาขายผลิตภัณฑ์ที่เพิ่มสูงขึ้นในช่วงครึ่งปีแรก
และปริมาณการขายของกระดาษพิมพ์เขียนที่เพิ่มขึ้น ในขณะที่ทั้งปี ธุรกิจมี EBITDA เท่ากับ 6,660
ล้านบาท ลดลงร้อยละ 16 จากปีก่อน และมีกำไรสุทธิเท่ากับ 1,658 ล้านบาท ลดลง ร้อยละ 30
จากปีก่อน เนื่องจากต้นทุนวัตถุดิบที่เพิ่มขึ้น และขาดทุนจากมูลค่าสินค้าคงเหลือ

  เยื่อกระดาษและกระดาษพิมพ์เขียน: ปริมาณขายเพิ่มขึ้นร้อยละ 10 จากปีก่อน
  ตามปริมาณการผลิตที่เพิ่มขึ้นของโรงงานที่ขอนแก่น และจากการส่งออกที่เพิ่มขึ้น
  โดยมีปริมาณการส่งออกคิดเป็นร้อยละ 22 ของปริมาณขายรวม ตลาดที่สำคัญ ได้แก่
  ประเทศในภูมิภาคอาเซียน อาทิ เวียดนาม มาเลเซีย และภูมิภาคตะวันออกกลาง
  ด้านราคาผลิตภัณฑ์เฉลี่ยเพิ่มขึ้นร้อยละ 15 จากปีก่อน จากต้นทุนการผลิตที่สูงขึ้น

  กระดาษอุตสาหกรรมและบรรจุภัณฑ์: ปริมาณขายลดลงร้อยละ 7 จากปีก่อน
  จากการส่งออกที่ลดลง ซึ่งได้รับผลกระทบจากเศรษฐกิจโลกที่ชะลอตัว
  ประกอบกับปัญหาความไม่มั่นคงทางการเมืองในประเทศทำให้ผู้บริโภคในประเทศลดการใช้จ่าย
  ส่งผลให้ปริมาณการใช้บรรจุภัณฑ์ลดลง ราคาผลิตภัณฑ์เฉลี่ยเพิ่มขึ้นร้อยละ 13 จากปีก่อน
  จากต้นทุนการผลิตที่สูงขึ้น

ธุรกิจซิเมนต์ (SCG Cement)

ในปี 2551 ปริมาณความต้องการในประเทศโดยรวม เท่ากับ 24 ล้านตัน ลดลงร้อยละ 6
จากปีก่อน เนื่องจากความผันผวนทางการเมืองและการชะลอตัวทางเศรษฐกิจ
โดยในปีนี้ปริมาณขายปูนซีเมนต์เทาในประเทศของธุรกิจ ซิเมนต์ (SCG Cement)
ลดลงไปในทิศทางที่ใกล้เคียงกับตลาดโดยรวม สำหรับภาคการส่งออก
ปริมาณการส่งออกปูนซีเมนต์เทาในปี 2551 เท่ากับ 8.2 ล้านตัน ซึ่งใกล้เคียงกับปีก่อน

ส่วนยอดขายคอนกรีตผสมเสร็จในปีนี้ เพิ่มขึ้นร้อยละ 1
จากปริมาณขายในประเทศที่ใกล้เคียงกับปีก่อน โดยในปี 2551
ธุรกิจได้มีการแต่งตั้งแฟรนไชส์เพิ่มขึ้นอีก 14 ราย

ทั้งนี้ ยอดขายสุทธิของธุรกิจซิเมนต์ในปีนี้ เท่ากับ 49,999 ล้านบาท เพิ่มขึ้นร้อยละ 13 จากปีก่อน
ซึ่งเป็นผลจากราคาส่งออกที่เพิ่มขึ้น ในขณะที่ทั้งปี ธุรกิจมี EBITDA เท่ากับ 11,272 ล้านบาท
เพิ่มขึ้นร้อยละ 11 จากปีก่อน เนื่องจากสามารถประหยัดต้นทุนพลังงานจากโครงการ Waste-Heat
Power Generation ทั้งนี้ ธุรกิจมีกำไรสุทธิ เท่ากับ 6,006 ล้านบาท เพิ่มขึ้นร้อยละ 10
จากปีก่อน

ธุรกิจผลิตภัณฑ์ก่อสร้าง (SCG Building Materials)

ในปี 2551 ยอดขายสุทธิของธุรกิจผลิตภัณฑ์ก่อสร้าง (SCG Building Materials) เท่ากับ
23,351 ล้านบาท เพิ่มขึ้นร้อยละ 10 จากปีก่อน เนื่องจากการนำผลการดำเนินงานของบริษัท
ไทย-เยอรมัน เซรามิค อินดัสทรี่ จำกัด (มหาชน) (TGCI)
มาจัดทำงบการเงินรวมตั้งแต่ไตรมาสที่ 3 ของปี 2551 ทั้งนี้ในปี 2551 ธุรกิจมี EBITDA เท่ากับ
4,085 ล้านบาท เพิ่มขึ้นร้อยละ 4 จากปีก่อน ในขณะที่ธุรกิจมีกำไรสุทธิ เท่ากับ 778 ล้านบาท
ลดลงร้อยละ 18 จากปีก่อน เนื่องจากต้นทุนพลังงานที่เพิ่มขึ้นในช่วง 9 เดือนแรกของปี 2551

ธุรกิจจัดจำหน่าย (SCG Distribution)

ในปี 2551 ยอดขายสุทธิของธุรกิจจัดจำหน่าย (SCG Distribution) เท่ากับ 102,672
ล้านบาท เพิ่มขึ้นร้อยละ 19 จากปีก่อน เนื่องจากกิจกรรมการค้าที่เพิ่มสูงขึ้นในช่วง 9
เดือนแรกของปี 2551 และธุรกิจมี EBITDA เท่ากับ 1,739 ล้านบาท เพิ่มขึ้นร้อยละ 10
จากปีก่อน และมีกำไรสุทธิ เท่ากับ 1,211 ล้านบาท เพิ่มขึ้นร้อยละ 29 จากปีก่อน

ฐานะการเงิน

สินทรัพย์

เอสซีจีมีสินทรัพย์รวม ณ 31 ธันวาคม 2551 เท่ากับ 285,776 ล้านบาท เพิ่มขึ้นร้อยละ 15
จากปีก่อน โดยสินทรัพย์ส่วนใหญ่เป็นที่ดิน อาคารและอุปกรณ์
และเงินลงทุนซึ่งบันทึกโดยวิธีส่วนได้เสีย ซึ่งคิดเป็นร้อยละ 48 และ 17
ของสินทรัพย์ทั้งหมดตามลำดับ ทั้งนี้ กลุ่มธุรกิจที่มีสินทรัพย์รวมมากที่สุด ได้แก่ ธุรกิจเคมีภัณฑ์ (SCG
Chemicals) ธุรกิจซิเมนต์ (SCG Cement) และธุรกิจกระดาษ (SCG Paper) ตามลำดับ

สินทรัพย์หมุนเวียน: ณ สิ้นปี 2551 เท่ากับ 83,826 ล้านบาท เพิ่มขึ้นร้อยละ 7 จากปีก่อน
โดยส่วนใหญ่เป็นสินค้าคงเหลือร้อยละ 36 เงินสดและรายการเทียบเท่าเงินสดร้อยละ 32
หรือเท่ากับ 26,714 ล้านบาท และลูกหนี้และ ตั๋วเงินรับการค้าร้อยละ 23 ทั้งนี้
เอสซีจีได้ตั้งค่าเผื่อหนี้สงสัยจะสูญสำหรับลูกหนี้การค้า ณ วันที่ 31 ธันวาคม 2551 ไว้แล้วจำนวน
1,009 ล้านบาท ซึ่งเป็นไปตามนโยบายการบัญชีของการตั้งค่าเผื่อหนี้สงสัยจะสูญของกลุ่มบริษัทซึ่ง
คาดว่าเพียงพอแล้ว
นอกจากนี้ลูกหนี้การค้าที่ค้างชำระเกินวันครบกำหนดชำระของเอสซีจีได้มีการค้ำประกันโดยสถาบันการเงินในวงเงินจำนวน
408 ล้านบาท

ที่ดิน อาคาร และอุปกรณ์: ณ สิ้นปี 2551 เท่ากับ 137,261 ล้านบาท เพิ่มขึ้นร้อยละ 26
จากปีก่อน ทั้งนี้ เนื่องจากในระหว่างปี เอสซีจีได้มีการซื้อที่ดิน อาคารและอุปกรณ์เพิ่มขึ้น 38,393
ล้านบาท ซึ่งส่วนใหญ่เป็นโครงการลงทุนที่อยู่ระหว่างการก่อสร้าง
ในขณะที่ค่าเสื่อมราคาของสินทรัพย์สำหรับปี 2551 เท่ากับ 11,955 ล้านบาท

เงินลงทุนซึ่งบันทึกโดยวิธีส่วนได้เสีย: ณ สิ้นปี 2551 เท่ากับ 49,598 ล้านบาท เพิ่มขึ้น 3,463
ล้านบาท หรือ ร้อยละ 8 จากปีก่อน เนื่องจากรายการสำคัญที่เกิดขึ้นในระหว่างปี ดังนี้

-   การรับรู้ส่วนแบ่งกำไรจากเงินลงทุนตามวิธีส่วนได้เสีย จำนวน 4,669 ล้านบาท
    แต่เนื่องจากในระหว่างปี เอสซีจีมีเงินปันผลรับจากบริษัทร่วม จำนวน 4,577 ล้านบาท
    ทำให้เงินลงทุนตามวิธีส่วนได้เสียเพิ่มขึ้น เท่ากับ 92 ล้านบาท

-   การลงทุนเพิ่มในหุ้นทุนตามสัดส่วนการถือหุ้นเดิมในบริษัทไทย เอ็มเอ็มเอ จำกัด จำนวน
    1,986 ล้านบาท และบริษัทสยามเลเทกซ์สังเคราะห์ จำกัด จำนวน 1,006 ล้านบาท

หนี้สิน

หนี้สินรวม ณ สิ้นปี 2551 เท่ากับ 174,428 ล้านบาท เพิ่มขึ้นร้อยละ 25 จากปีก่อน
ส่วนใหญ่จากหนี้สิน ไม่หมุนเวียนที่เพิ่มขึ้น 35,723 ล้านบาท โดยเพิ่มขึ้นจากหนี้สินระยะยาว
20,278 ล้านบาท ซึ่งสาเหตุหลักมาจากการกู้ยืมของบริษัทย่อยเพื่อนำมาลงทุนในโครงการต่างๆ
เช่น โครงการ Naphtha Cracker แห่งที่ 2 ของธุรกิจเคมีภัณฑ์
โครงการโรงงานกระดาษบรรจุภัณฑ์ที่เวียดนามของธุรกิจกระดาษ ประกอบกับในระหว่างปี
เอสซีจีได้ออกหุ้นกู้ชุดใหม่ จำนวน 40,000 ล้านบาท
เพื่อทดแทนหุ้นกู้ชุดเดิมที่ครบกำหนดไถ่ถอนจำนวน 25,000 ล้านบาท ทั้งนี้ สถานะหนี้สินสุทธิ
(หนี้สินที่มีภาระดอกเบี้ยหักด้วยเงินสดและรายการเทียบเท่าเงินสด) ของเอสซีจี ณ สิ้นปี 2551
เท่ากับ 120,521 ล้านบาท เพิ่มขึ้น 20,607 ล้านบาท เมื่อเทียบกับ ณ สิ้นปี 2550
และมีดอกเบี้ยจ่ายและค่าใช้จ่ายทางการเงิน เท่ากับ 6,089 ล้านบาท เพิ่มขึ้นจากปีก่อน 815
ล้านบาท

สภาพคล่อง

ในปี 2551 เอสซีจีมีเงินสดและรายการเทียบเท่าเงินสด ณ วันสิ้นปีเท่ากับ 26,714 ล้านบาท
เพิ่มขึ้นจากปีก่อน 22,568 ล้านบาท
โดยเอสซีจีมีกระแสเงินสดสุทธิได้มาจากกิจกรรมดำเนินงานเท่ากับ 30,655 ล้านบาท
ลดลงจากปีก่อน 5,216 ล้านบาท
สาเหตุหลักจากกำไรจากการดำเนินงานก่อนการเปลี่ยนแปลงในสินทรัพย์และหนี้สินดำเนินงานที่ลดลง
ในขณะที่มีกระแสเงินสดสุทธิใช้ไปในกิจกรรมลงทุนในปีนี้เท่ากับ 28,211 ล้านบาท เพิ่มขึ้นจากปีก่อน
17,818 ล้านบาท ซึ่งส่วนใหญ่เป็นผลจากการที่เอสซีจีมีการลงทุนในโครงการระหว่างก่อสร้าง
รวมทั้ง ลงทุนในบริษัทย่อยและบริษัทร่วมเพิ่มขึ้น นอกจากนี้ ในปี 2551
เอสซีจีมีกระแสเงินสดสุทธิได้มาจากกิจกรรมจัดหาเงินจำนวน 20,123 ล้านบาท
ส่วนใหญ่มาจากการที่บริษัทย่อยกู้ยืมเงินเพิ่มขึ้นเพื่อนำมาใช้ลงทุนในโครงการต่างๆ

นอกจากนี้ เอสซีจีมีอัตราส่วนสภาพคล่องคิดเป็น 1.3 เท่า
ในขณะที่มีอัตราส่วนสภาพคล่องกระแสเงินสด คิดเป็น 0.5 เท่า โดยเอสซีจีมี Cash Cycle
อยู่ที่ประมาณ 24 วัน (ระยะเวลาในการเรียกเก็บหนี้เฉลี่ย + ระยะเวลาในการขายสินค้าเฉลี่ย –
ระยะเวลาในการชำระหนี้เฉลี่ย) ซึ่งจากกระแสเงินสดและอัตราส่วนสภาพคล่องต่างๆ ทำให้มั่นใจ
ได้ว่าเอสซีจีมีสภาพคล่องที่พอเพียงต่อการดำเนินงาน ทั้งนี้
เอสซีจีมีวงเงินเบิกเกินบัญชีกับธนาคารหลายแห่งจำนวน 4,800 ล้านบาท

แหล่งที่มาของเงินทุน

ในปี 2551 เอสซีจีมีอัตราส่วนหนี้สินสุทธิต่อกระแสเงินสดที่ได้จากการดำเนินงาน (EBITDA) อยู่ที่
3.1 และอัตราส่วนหนี้สินต่อส่วนของผู้ถือหุ้น เท่ากับ 1.6 เท่า เพิ่มขึ้นจากปีก่อนซึ่งอยู่ที่ 1.3 เท่า
สาเหตุหลักเกิดจากหนี้สินของโครงการลงทุนที่เพิ่มขึ้น ทั้งนี้ อัตราส่วนดังกล่าวยังคงอยู่ในระดับต่ำ
สะท้อนให้เห็นถึงโครงสร้างทางการเงินที่ดีของเอสซีจี โดยหนี้สินสุทธิของเอสซีจีจำนวน 120,521
ล้านบาท ได้รวมหนี้สินของโครงการลงทุนที่อยู่ในระหว่างการก่อสร้างหลายโครงการ ประมาณ
29,100 ล้านบาท ดังนั้น หากไม่รวมหนี้สินของโครงการลงทุนที่อยู่ในระหว่างการก่อสร้างดังกล่าว
หนี้สินสุทธิของเอสซีจีจะลดลงอยู่ที่ประมาณ 91,400 ล้านบาท และอัตราส่วนหนี้สินสุทธิต่อ EBITDA
อยู่ที่ระดับ 2.4 เท่า

รายจ่ายลงทุน (CAPEX) และเงินลงทุนของเอสซีจี สำหรับปี 2551 มีมูลค่าการลงทุนเท่ากับ
42,263 ล้านบาท เพิ่มขึ้น 15,103 ล้านบาท จากปีก่อน โดยในปี 2552 เอสซีจี
คาดว่าจะมีรายจ่ายลงทุนสำหรับโครงการที่ได้รับการอนุมัติแล้วคิดเป็นมูลค่าประมาณ 35,000 –
40,000 ล้านบาท ซึ่งประกอบด้วยรายจ่ายลงทุน 35,000 ล้านบาท ของโครงการ Naphtha
Cracker แห่งที่ 2 ของธุรกิจเคมีภัณฑ์ โครงการ Waste-Heat Power Generation
ของธุรกิจซิเมนต์ และโครงการโรงงานกระดาษบรรจุภัณฑ์ที่เวียดนามของธุรกิจกระดาษ
ส่วนรายจ่ายลงทุนอีกประมาณ 5,000 ล้านบาท เป็นรายจ่ายลงทุนในโครงการลงทุนอื่นๆ
ตลอดจนการลงทุนเพื่อปรับปรุงประสิทธิภาพในการดำเนินงาน

จากฐานะทางการเงินและผลการดำเนินงานในปี 2551
คณะกรรมการบริษัทมีมติให้เสนอที่ประชุมใหญ่สามัญผู้ถือหุ้นเพื่ออนุมัติการจ่ายเงินปันผลสำหรับปี 2551
ในอัตราหุ้นละ 7.50 บาท ซึ่งคิดเป็นอัตราร้อยละ 54 ของกำไรสุทธิจากงบการเงินรวม ทั้งนี้
บริษัทได้จ่ายเป็นเงินปันผลระหว่างกาลไปแล้ว ในอัตราหุ้นละ 5.50 บาท

ค่าตอบแทนของผู้สอบบัญชี

1. ค่าตอบแทนการสอบบัญชี

บริษัทและบริษัทย่อยจ่ายค่าตอบแทนการสอบบัญชีให้กับบริษัทเคพีเอ็มจี ภูมิไชย สอบบัญชี จำกัด
ซึ่งเป็นสำนักงานสอบบัญชีที่ผู้สอบบัญชีประจำปี 2551 สังกัด
รวมทั้งบุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมามีจำนวนเงินรวม
29.04 ล้านบาท ซึ่งไม่รวมค่าตอบแทนที่จ่ายโดยบริษัทร่วม

ทั้งนี้ บริษัทที่เป็นสำนักงานสอบบัญชีและผู้สอบบัญชีไม่มีความสัมพันธ์ หรือส่วนได้เสียใดๆ
กับบริษัท/บริษัทย่อย/ผู้บริหาร/ผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว

+------------------------------------------------------+---------------+
| ค่าตอบแทนการสอบบัญชี ประจำปี 2551                        |               |
+------------------------------------------------------+---------------+
| 1. ค่าสอบบัญชีงบการเงินเฉพาะบริษัท                         | 180,000 บาท   |
+------------------------------------------------------+---------------+
| 2. ค่าสอบบัญชีประจำปีและรายไตรมาสของบริษัทย่อย              | 28.86 ล้านบาท  |
|                                                      |               |
| จำนวน 131 บริษัท และงบการเงินรวม                        |               |
+------------------------------------------------------+---------------+
|                                                      |               |
+------------------------------------------------------+---------------+
| รวมค่าสอบบัญชีบริษัทปูนซิเมนต์ไทย จำกัด (มหาชน)               | 29.04 ล้านบาท  |
|                                                      |               |
| และบริษัทย่อยทั้งหมด                                      |               |
+------------------------------------------------------+---------------+

2. ค่าบริการอื่นนอกเหนือจากค่าสอบบัญชี

บริษัทย่อยจ่ายค่าตอบแทนการตรวจสอบการปฏิบัติตามเงื่อนไขของบัตรการส่งเสริมการลงทุนในรอบปีที่ผ่านมาให้แก่สำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชี และสำนักงานสอบบัญชีดังกล่าวจำนวนเงินรวม 940,000
บาท